**פסי הרכבת**

**(תסריט לסרט סטופמושן)**

1. **חוץ. כניסה לבית של יונה. יום.**

**יונה** (12) יוצאת מפתח ביתה, סוגרת את הדלת והולכת על שביל הגישה לבית. שערה קצר, בגדיה מעט גדולים עליה, סביב צווארה תלויות אוזניות, נראית טום-בוי. על גבה ילקוט ומתחת לזרועה היא אוחזת באקווריום מלא מים ובתוכו **פישי**, דג אדום כמו להבה ובעל פנים של כלב. הוא עשוי באנימציה קלאסית.

היא יוצאת אל הרחוב. השכונה פרברית טיפוסית – בתים פרטיים, מדשאות מטופחות, מדרכות צרות. היא ניגשת במהירות אל תיבת הדואר, פותחת אותה ומגלה שהיא ריקה.

**פישי**

 כל שנה אותו סיפור איתך.

 כואב לי לראות אותך ככה.

יונה סוגרת את התיבה בטריקה. היא שולפת באצבעותיה את פישי מהאקווריום ומכניסה אותו לפיה, ומיד שופכת את המים לתוך הפה. לחייה מנופחות ומעט מים מטפטפים מבין שפתיה המכווצות. קולו של פישי בוקע מפיה.

**פישי**

 אני רק מנסה להגן עליך שלא תיפגעי.

יונה מתיישבת על שפת המדרכה, מסירה את הילקוט מכתפיה ומכניסה לתוכו את האקווריום. היא תוחבת את האוזניות אל אוזניה ולוחצת על כפתור ה"פליי" באייפוד אשר בכיסה. השיר Paint it Black מתנגן. ביד אחת היא מתופפת על הברך לפי הקצב, וביד השניה היא מרימה אבן קטנה ומציירת איתה על הכביש: היא מציירת שני קווים קטנים מקבילים במרחק עשרה ס"מ זה מזה, ואז מציירת הלוך ושוב עם האבן בין שני הקווים מבלי לצאת מהם. לפתע היא מבחינה בחתול שמציק לקיפוד בעברו השני של הכביש. היא זורקת את האבן הקטנה על החתול. האבן פוגעת בדיוק בראשו והוא נמלט.

**פישי**

נייס.

יונה מחייכת חיוך קטן, מיישרת את רגליה על הכביש ומביטה במעלה הרחוב.

**פישי**

 הממזר הזה לא זוכר שאת קיימת בכלל. מתי תלמדי?

 בואי, אנחנו מאחרים לבית הספר.

יונה נעמדת ולפתע מבחינה שמאחוריה מונחת קופסת קרטון חומה, לא גדולה ולא קטנה, סגורה בסלוטייפ חום, ומודבק עליה ברישול פתק ובו רשום באותיות גסות: "יום הולדת 12 שמח, יונה. אבא". יונה מכבה את המוסיקה, מסירה את האוזניות ומרימה את הקופסא.

**פישי**

 שתיים עשרה שנה לקח לממזר הזה להיזכר בך.

יונה מביטה בקופסא, עיניה נוצצת, מעבירה את ידה על האותיות הגסות, ומתחילה להסיר בזהירות את הסלוטייפ.

לפתע משהו פוגע בה, הקופסא נחטפת מידיה, היא נופלת, ראשה נחבט בתיבת הדואר, מים משפריצים מפיה ומעט דם יורד מהגבה שלה. היא מרימה את ראשה ורואה **ילד** (14) גבוה ובלונדיני, רכוב על אופניים שקטנים למידותיו מתרחק עם הקופסא בידו. הוא מביט בה לאחור ורואים שפניו יפות. הוא צוחק כמו משוגע. יונה מביטה בו מתרחק.

**פישי**

 קדימה, רוצי אחריו! הוא בורח!

יונה לא זזה.

**פישי**

 יונה!

יונה מזנקת ופותחת בריצה אחריו.

**פישי**

חתיכת ממזר! חכה חכה אני תופס אותך!

1. **חוץ. רחוב. יום.**

יונה רצה ברחוב עם לחיים מנופחות, מביטה לכל עבר.

**פישי**

בבקשה תגידי לי שלא איבדת אותו.

לפתע נשמע קול מעבר לכתפה של יונה.

**יעל**

 היי, יונה.

יונה נבהלת ומביטה הצידה. לידה רצה **יעל** (12), ילדה יפה עם תסמונת דאון שמחופשת לספיידרמן. יונה ממשיכה לרוץ ולהביט מסביב.

**יעל**

למה אנחנו רצות?

יונה לא מתייחסת.

**יעל**

 בית הספר בכיוון השני.

**פישי**

 (מתנשם בכבדות)ילדה, אנחנו עסוקים פה.

**יעל**

 את רוצה להיות חברה שלי?

**פישי**

 (ממלמל לעצמו) רק זה חסר לי עכשיו.

 ילדה, אנחנו צריכים לתפוס ילד יפה על אופניים קטנים שצוחק כמו משוגע. בבקשה לכי מפה.

**יעל**

 אנחנו צריכים לתפוס אותו?!

יונה מסתכלת על יעל.

**פישי**

 לא את! אנחנו! עכשיו תתחפפי!

**יעל**

 כן! תופסים אותו!

יעל מוציאה מהתיק שלה חבל ופלסטר, מנפנפת בהם באויר ומשחררת שאגת קרב.

**יעל**

 אני מוכנה!

**פישי**

 משהו לא בסדר עם הילדה הזאת.

יעל אוחזת בידה של יונה ועוצרת אותה.

**יעל**

 אבל הילד היפה רכב לכיוון ההוא.

יעל מצביעה אל המרחק, אל פסי הרכבת שעוברים באזור תעשייה נטוש.

יונה בולעת רוק ולוקחת צעד לאחור.

**פישי**

 מאיפה את יודעת לאן הוא ברח?

**יעל**

כי אמא שלי אומרת שאני מאד חכמה.

 וגם ראיתי אותו רוכב לשם.

יונה מסתכלת אל פסי הרכבת.

**פישי**

 אין סיכוי שאנחנו הולכים לשם. רק מי שממש מחפש צרות הולך אל פסי הרכבת.

**יעל**

 כן! הולכים לחפש צרות!

**פישי**

 אף אחד לא דיבר אליך!

 יונה, אם את רוצה ללכת למסע התאבדות אחרי המתנה

 של אבא שלך שנטש אותך, בבקשה. אבל אל

 תערבי אותי בזה!

יונה תוחבת את האוזניות באוזניה ומתחילה לרוץ לעבר פסי הרכבת. יעל רצה אחריה.

**פישי**

 לא! אני לא רוצה ללכת!

**יעל**

 יש! הולכים לתפוס את הילד היפה על פסי הרכבת!

**פישי**

אני לא מחבב אותך.

1. **חוץ. אזור תעשייה. יום.**

יונה ויעל רצות על פסי הרכבת באזור תעשייה נטוש. יונה עם אוזניות על האוזניים ולחייה מנופחות. יעל מתנשמת בכבדות, גוררת את רגליה במאמץ רב לעמוד בקצב של יונה.

**יעל**

 רגע. נגמר לי האויר.

יונה לא מתייחסת אליה וממשיכה לרוץ. לפתע שעון היד של יעל מתחיל לצלצל. היא נעצרת בפתאומיות.

**יעל**

 עוד חמש דקות מתחיל השיעור הראשון.

 צריך לחזור.

היא מסתובבת לאחור ומתחילה לרוץ לכיוון ההפוך. יונה ממשיכה לרוץ. יעל נעצרת ומסתובבת חזרה אליה.

**יעל**

 יונה, צריכים ללכת לבית ספר!

יונה לא מתייחסת.

**פישי**

 אל תעני לה. שתלך מפה, סוף סוף יהיה לנו קצת שקט.

יעל מתחילה לרוץ אחרי יונה, השעון מצלצל שוב והיא נעצרת.

**יעל**

יונה, השיעור מתחיל! אמא שלי תכעס!

יונה כבר התרחקה. יעל מסתובבת ומתחילה לרוץ חזרה אל העיר, רגליה כבדות. יונה מביטה לרגע לאחור וממשיכה לרוץ.

1. **חוץ. אזור תעשייה נטוש. יום.**

יונה מנסה לרוץ בכל הכוח, אבל רגליה כושלות והיא נופלת תשושה. היא מזיעה, מתנשמת בכבדות, מביטה מסביב בתנועות חדות ומהירות.

**פישי**

 יונה, אני רעב.

במרחק, בקו האופק על פסי הרכבת, צללית של דמות מתקרבת לקראתה. נשמע מכיוונה רעש של שקשוק מתכת. יונה נאבקת לקום וברגליים כושלות רצה להסתתר מאחורי ערימה של צמיגים.

הרעש מתקרב ונעצר. יונה קופאת. נשמעת קריאה בקולו של גבר מבוגר.

**קול**

 הלו, מי זה שם? ראיתי אותך! צא משם מיד!

יונה מציצה מעבר לצמיג. היא רואה **הומלס** (70) שעומד על המסילה ואוחז בידיו עגלת קניות עקומה וחלודה. הוא לובש חליפה ירוקה מטונפת ומרופטת. העגלה מלאה בערימה ענקית של חפצים שונים.

**הומלס**

 קדימה, אני רואה אותך. צא החוצה.

**פישי (לוחש)**

אולי הוא ראה את הילד היפה.

יונה קמה ממקומה ויוצאת. ההומלס בוחן אותה במבטו ממרחק ומזעיף פנים. הוא מלטף את העגלה ברכות בידו, פניו מתרככים, מתכופף אל העגלה ולוחש לה.

**הומלס**

ששש... ששש... אל תדאגי. הכל בסדר.

העגלה חורקת. הוא מתיישר, מזעיף שוב פניו ומביט ביונה.

**הומלס**

 מי את? מה את רוצה?

**פישי**

שלום לך, איש מלוכלך. אולי ראית באזור ילד יפה רוכב על אופניים עם קופסא ביד ופרצוף של משוגע?

ההומלס מסובב את העגלה לכיוון ההפוך ומתחיל להתרחק במהירות.

**הומלס**

 בואי, סטיקס. אנחנו הולכים מפה.

העגלה קופצת בפראות על הפסים ומשמיעה קול קרקוש צורמני. יונה רצה אחריו, נזהרת לא למעוד על הפסים, ואוחזת בשרוולו המטונף. ההומלס נעצר ומסתובב אליה.

**הומלס**

תשמעי, ילדה, אני לא מבין מה זה הקרקס הזה אבל לא היום, טוב? יש לי מסיבה להגיע אליה ואני כבר מאחר, אז בבקשה.

יונה מביטה בו.

**פישי**

 אנחנו חייבים למצוא את הילד היפה.

ההומלס מביט באוזניות שלה.

**הומלס**

אז למה לא אמרת את זה ככה?

הוא מפנה מבטו אל האופק בקצה המסילה.

**הומלס**

אני יודע באיזו תחנה את צריכה לרדת.

יונה קופצת ממקומה בשמחה.

**פישי**

 יופי.

**הומלס**

אבל אי אפשר להגיע למסיבה בידיים ריקות.

ההומלס מצביע על האוזניות של יונה. יונה מרצינה ומזדקפת, פוסעת לאחור.

**פישי**

 תשכח מזה, חבוב.

יונה משלבת ידיים על החזה בנחישות.

**הומלס**

אין שום בעיה, זה לא אני שצריך את הקופסא הזאת.

יונה מורידה את הידיים.

**פישי**

לזכותך ייאמר שאתה אולי מלוכלך, אבל אתה יודע לנהל משא ומתן.

יונה מוציאה את האייפוד מהכיס ומנתקת את האוזניות. העגלה חורקת.

**הומלס**

 סטיקס, תראי מה יש לנו כאן. גם את זה.

**פישי**

תשכח מזה, חבוב! עד כאן!

**הומלס**

 טוב, אני מאד ממהר.

ההומלס מסתובב ומתחיל ללכת. יונה עוקפת אותו, נעמדת מול העגלה ומאלצת אותו לעצור. ההומלס נועץ בה את מבטו. יונה מושיטה לו את האייפוד והאוזניות בפרצוף זועף. ההומלס אוחז באוזניות ובאייפוד ביראת קודש. באיטיות ובעדינות הוא מניח אותם בראש הערימה שעל העגלה.

**הומלס**

קחי, סטיקס. זה בשבילך.

מוסיקה מתחילה להתנגן בפתאומיות מהאייפוד. ההומלס קופא במקומו.

**הומלס**

 אולי בעצם אני אשמור את זה אצלי בינתיים. אם אין לך התנגדות, סטיקס.

ההומלס לוקח חזרה את האייפוד ותוחב את האוזניות לאוזניו המטונפות. יונה מעווה את פרצופה בגועל. העגלה חורקת. המוסיקה הבוקעת מהאוזניות חזקה מאד.

**הומלס (צועק)**

אוקיי, בואי איתי. אנחנו צריכים להגיע לתחנה האחרונה.

ההומלס צועד על הפסים עם העגלה המקרקשת ויונה בעקבותיו.

**הומלס (צועק)**

החבר היפה שלך אמור להיות במסיבה. כל הילדים יהיו שם.

יונה מרימה גבה.

**פישי**

הלו הלו, הוא לא החבר שלה! הוא גנב את המתנה שהיא קיבלה מאבא שלה!

יונה משפילה מבט. ההומלס מפנה אליה את מבטו, פניו מתרככות.

**הומלס (צועק)**

 יש לי בן. אנחנו הולכים למסיבה שלו.

 לא ראיתי אותו כבר הרבה זמן, אז אני מאד מתרגש.

 מדהים איך הזמן עובר, אבל הגעגועים נשארים.

 נכון, סטיקס? (מלטף את העגלה)

**פישי**

אדוני המלוכלך, זה עוד רחוק?

**הומלס**

 למזלי יש לי את סטיקס. היא לא נותנת לי לשכוח. כל הזמן מדברת ומזכירה לי. מי יודע, אולי בלעדיה הייתי יכול לשכוח קצת. אבל היא כמו סוהר טוב לב, שכל הזמן מביא לי תמונות ומכתבים מהבית ומזכיר לי את מה שאין.

יונה מביטה בגבו של ההומלס. הוא מפנה אליה את מבטו ולשבריר שניה פניה מופיעים במקום פניו. יונה נבהלת.

**פישי**

 משהו לא בסדר עם האיש הזה.

 אנחנו לא צריכים ללכת אחריו.

**הומלס (צועק)**

את כל האנשים האבודים על הפסים אני וסטיקס לוקחים אל המסיבה. בשביל חלקם זו התחנה האחרונה.

ההומלס צוחק בינו ובין עצמו. יונה נעצרת בבת אחת בבהלה.

ההומלס לא מבחין שיונה נעצרה וממשיך ללכת, מדבר אל עצמו.

**פישי**

 איזה איש מפחיד. מלוכלך ומפחיד.

 מה נעשה עכשיו, יונה? אין לנו מושג לאן ללכת. ואני צריך שתחליפי לי את המים.

יונה בועטת באבנים בזעם ומשחררת צעקה חנוקה. בתנועות מהירות היא מטה את ראשה לאחור, פותחת את פיה ושולפת את פישי החוצה. היא מתיישבת על המסילה ומניחה אותו לצידה.

**פישי**

יונה, את עושה?

יונה מרימה אבן קטנה ומציירת על פסי הרכבת שני קווים קטנים מקבילים במרחק עשרה סנטימטרים זה מזה.

**פישי**

 יונה, אין לי זמן למשחקים שלך. תחליפי מים וקדימה.

יונה מעבירה בין שני הקווים המקבילים קו הלוך ושוב בלי לחרוג מהקווים.

פישי מתחיל לקפץ על המסילה בחוסר אונים.

**פישי**

גם איתי את לא מדברת עכשיו?

 בסדר, לא צריך שתחליפי מים. רק תחזירי אותי לפה.

 יונה, נגמר לי האויר.

 יונה... מה את... עושה...

לפתע שריקה נשמעת במרחק. יונה נבהלת והקו שהיא מציירת "בורח" אל מעבר לגבול. היא מסובבת את ראשה ומבחינה ברכבת מתקרבת. היא מפנה מבט אל ההומלס שצועד במרחק, ואז מכניסה במהירות את פישי לפיה, מזנקת ממקומה ורצה בכיוון ההומלס.

**פישי**

 אנחנו ננהל שיחה ארוכה כשנגיע הביתה.

יונה תופסת בשרוולו של ההומלס, אבל הוא הודף אותה.

**הומלס (צועק)**

 עדיין לא הגענו.

יונה מנסה לדחוף הצידה את העגלה, אבל העגלה תקועה במסילה ורק משמיעה זעקות חריקה צורמים.

יונה מביטה לאחור ורואה את הרכבת מתקרבת אליהם. היא מביטה קדימה ומבחינה בהסתעפות בפסי הרכבת בהמשך. היא רצה אל ההסתעפות ומנסה למשוך בידית שמשנה את הנתיב בפסים, אבל הידית החלודה נשברת לה ביד.

ההומלס מתקרב אל ההסתעפות, והרכבת מתקרבת אליו במהירות. יונה תוקעת את הידית השבורה היכן שהפסים מתפצלים, מפעילה עליה את כל כובד משקלה, ומצליחה להסיט את הפסים. ההומלס מגיע עם העגלה ויונה דוחפת את העגלה בכל הכוח אל הנתיב הצדדי. העגלה חורקת ברעש מחריש אוזניים, מתנגדת בכל כוחה לדחיפה של יונה, אבל ברגע האחרון יונה מצליחה להסיט אותה אל הנתיב הצדדי. הרכבת עוד רגע מגיעה אליהם, פישי צווח מהפה של יונה, ויונה נתלית על המוט השבור בכיוון ההפוך ומסיטה את המסילה בחזרה. הרכבת חולפת על פניהם במהירות. מההדף יונה נופלת לאחור.

**פישי**

 חתיכת מטומטמת! יכולת להרוג אותנו! ובשביל מה? בשביל האיש המלוכלך הזה שחושב שהוא הולך למסיבה של הבן שלו ועל הדרך חוטף אנשים?!

**הומלס (צועק)**

 מה עשית? את הרסת הכל!

הוא מסיר את האוזניות מאוזניו.

**הומלס (צועק)**

הוא מת. הבן שלי מת. כל כך הרבה שנים שהוא מת.

 הייתי בדרך אליו, הלוך ושוב על הפסים, עד שאמצא אותו, עד שאגיע למסיבה. אבל את היית חייבת להתערב!

הרכבת עברה ומשתרר שקט. העגלה חורקת. יונה קמה על רגליה ומניחה יד על כתפו של ההומלס. ההומלס נרתע ומסתכל על יונה. יונה מביטה עמוק בעיניו. הוא פורץ בבכי.

**הומלס**

 הבן שלי מת.

העגלה מתחילה להתרחק מהם באיטיות. ההומלס מניח עליה יד ועוצר אותה.

**הומלס**

 את לא הולכת לשום מקום, סטיקס. יש לי חשבון איתך.

ההומלס פונה אל יונה.

**הומלס**

 הילד שאת מחפשת נמצא שם (מצביע על מבנה נטוש בהמשך הדרך). הוא מגיע לכאן כל יום.

 (מושיט ליונה את האוזניות) קחי.

יונה מביטה באוזניות ואז צועדת במהירות אל המבנה הנטוש.

**פישי**

 צודקת. לכי תדעי איפה האוזניות האלה היו.

1. **פנים. מבנה נטוש. יום.**

יונה נכנסת אל תוך החלל רחב הידיים של המבנה. הוא מאד חשוך, פרט לכמה כתמי אור שחודרים דרך חרכים בחלונות. לוקח לעיניה זמן להסתגל לחושך, ואז היא מבחינה בילד הגבוה אורב לצפרדע ליד שלולית.

הילד מתקרב אל הצפרדע באיטיות, בלי להשמיע קול, ובבת אחת מזנק ותופס אותה בידיו. הוא מחזיק אותה קרוב לפניו, מביט לתוך עיניה ומלטף את ראשה באצבעו. לאחר רגע הוא פותח לה את הפה באצבעותיו ומתבונן פנימה בעניין רב. הוא תופס אותה ברגלה, זורק באויר ותופס. כך כמה פעמים עד שהוא נותן לה ליפול על הרצפה. היא מתקשה לזוז ונראה שנפצעה. הוא דוחף אותה בקצה הנעל, והיא מנסה לקפוץ ללא הצלחה. הוא מרים את רגלו מעליה ומוריד אותה באיטיות בכיוון הצפרדע. רגע לפני שדורך עליה, יונה נתקלת בקופסת קרטון שזרוקה על הרצפה. הילד נעצר ומפנה בחדות את מבטו אל יונה. יונה מביטה על הקרטון ומזהה את הפתק של אבא שלה. היא מזנקת ומרימה את הקופסא, ואז נזכרת בצפרדע ומביטה בה. הצפרדע מביטה בה בחזרה מתחת לרגלו של הילד.

**פישי**

 הלו חבוב, מה נראה לך שאתה עושה?!

יונה צועדת אל הילד במהירות במבט מאיים.

**פישי**

תביא לי אותה מיד אחרת אני מפרק אותך!

**ילד**

 את רוצה אותה?

הילד מחייך אליה. הוא מרים את הצפרדע, מושיט אותה קדימה וצועד לעבר יונה. יונה מושיטה יד ורגע לפני שהיא נוגעת בצפרדע, הילד מוחץ אותה בכף ידו. מפיה של יונה בוקעת צווחה דקה ועמומה.

**פישי**

 חתיכת ממזר חולני. היא לא עשתה לך כלום. סתם

 צפרדע. מאיזה גיהנום ברחת? איפה ההורים שלך? אני

 רוצה לדבר עם ההורים שלך! אני רוצה לדבר עם מי

 שאחראי על הדבר הזה. חתיכת ממזר חולני.

יונה מתנשמת בזעם.

**ילד**

חתיכת פה מטונף יש לך.

הילד מסתער על יונה, תופס אותה בשיער ומטה את ראשה לאחור.

**ילד**

אני רוצה לראות מה יש לך בתוך הפה. תפתחי.

הוא מנסה לפתוח לה את הפה בכוח. יונה נאבקת ושומטת את הקופסא. הוא חזק ממנה ולא משחרר את אחיזתו. הוא שולח יד לכיס, שולף אולר ומצמיד אותו ללחי של יונה.

**ילד**

 אם לא תפתחי את הפה, אני עושה לך פה חדש.

יונה מביטה בזעם עמוק לתוך עיניו ואז פותחת באיטיות את הפה והילד שולף מתוכו את פישי.

**פישי**

 הו, עכשיו הסתבכת, חביבי. עכשיו הסתבכת. אתה לא יודע

 עם מי יש לך עסק.

פישי מנפנף באגרופיו הקטנים ללא הועיל. הילד משליך את יונה הצידה ומביט בפישי המום.

**ילד**

 מה זה? אתה אמיתי? אתה חייזר? מה זה הדבר הזה

 שאתה עשוי ממנו?

הילד ממשש את זנבו של פישי בין אצבעותיו.

**פישי**

 תוריד ממני את הידיים שלך! (תופס את אצבעו של הילד)

אתה לא יודע איפה הייתי. אתה לא יודע איפה הייתי (צוחק בטירוף).

הילד מושך את אצבעו מאחיזתו של פישי. יונה מזנקת אל הקופסא ומתחילה לפתוח אותה, אבל מגלה שהיא כבר נפתחה ואין דבר בתוכה.

**ילד**

 אני כל כך הולך לפתוח אותך ולראות מה יש בפנים.

**פישי**

תחזיר אותי... מהר... נגמר לי... האויר...

יונה מזנקת אליו אבל הוא הודף אותה והיא נופלת לרצפה.

**ילד**

את יודעת מה? אני רוצה להאמין שאני בחור טוב. אז אני

 אתן לך לבחור: הדג או התמונה.

הוא מוציא מכיס מכנסיו תמונת פולארויד. יונה פוערת את עיניה וקופאת.

**ילד**

או שאני שורף את התמונה או שהדג שלך נחנק.

יונה מסתכלת על פישי והתמונה לסירוגין.

**פישי**

 את צריכה לחשוב על זה?! אני החבר היחיד שלך! זאת

 חתיכת נייר. את אשכרה עוצרת כדי להתלבט? לא, שאני

 אבין. כי חשבתי שיש בינינו משהו. אבל אולי התמונה הזאת

 יותר חשובה לך ממני. יופי, עכשיו אני יודע איפה אני עומד.

 קדימה, ילד. אתה מוזמן לפתוח אותי.

יונה מתחילה לבכות בשקט. היא מכסה את פניה בידיה.

**יונה (לוחשת)**

 פישי.

פישי פוער פה בתדהמה. יונה מיד מכסה את פיה בבהלה.

**ילד**

 מה זה? מה אמרת?

יונה מכווצת את גבותיה בכעס ומצביעה על פישי. הילד מגיש ליונה את פישי כמו שהגיש לה קודם את הצפרדע.

**פישי**

יונה, הוא הולך למעוך אותי, יונה. יונה, תעשי משהו!

באותו רגע נשמע צלצול שעון מעורר. הילד קופא במקומו ומסתכל מסביב בבהלה. נשמעת שאגת קרב. יעל רצה אליהם ושואגת.

**יעל**

 הגיעה השעה ללכת הביתה! אמא דואגת!

תוך כדי ריצה מגושמת היא שולפת משרוול חולצתה חבל ארוך. היא כורכת את החבל סביב הילד, שעומד המום עם חיוך מרוח על פניו ולא מסיר את מבטו מיעל.

**יעל**

 תחזיר לה מיד את הדג!

**ילד**

אני לא מאמין, תראו את המכוערת הזאת.

הילד מתפקע מצחוק והיא מכניסה לו אגרוף בבטן.

**יעל**

 אמא אמרה שאני יפה!

הילד מתקפל ופישי נופל על הרצפה. יונה מזנקת, מרימה אותו ומכניסה מיד לפיה. הילד אוחז בבטנו ונאנח. החבלים נשמטים ממנו והוא תופס את יעל בשיער. הם נאבקים, ואז בתנועה מהירה הוא דוקר את יעל בבטן עם האולר. יונה מבליחה צווחה ופישי כמעט נופל מפיה. יעל עומדת המומה. כתם דם מתפשט על התחפושת שלה. היא מתיישבת באיטיות, מחזיקה את הבטן. הילד מסתכל עליה מזועזע, שומט את האולר מידו. יעל מוציאה מהכיס פלסטר ומניחה אותו על הפצע. דם מתפשט סביבו.

יונה מנסה לגשת אל יעל, אבל הילד סוטר לה בעוצמה. מים ניתזים מפיה ופישי עף החוצה. יונה נופלת. הילד מוציא מכיסו מצית, מדליק את התמונה וזורק אותה אל יונה. התמונה נופלת על הרצפה והאש נכבית במים שהתיזו מפיה של יונה. הילד מרים את פישי.

**ילד**

 נמאס לי מכן. אני הולך הביתה ולוקח את הדג הזה איתי.

 אנחנו נהיה חברים. נעשה הרבה כיף ביחד.

יונה מביטה בו מתרחק ופורצת בבכי.

**פישי**

 יונה, תעשי משהו! אל תתני לו לקחת אותי.

אני רוצה הביתה! הביתה!

יונה ממששת בידה את הילקוט שעל גבה. היא מורידה אותו, מנגבת את הדמעות מעיניה, מוציאה את האקווריום, מניפה אותו באויר וזורקת על הילד. הוא פוגע בראשו של הילד ומתנפץ. הילד נופל על הרצפה חסר הכרה.

**פישי**

 יונה... אין לי... אויר... מהר...

יונה מכניסה את פישי לפיה ומסתכלת מסביב. יעל מצביעה על השלולית. יונה מעווה את פניה.

**פישי**

אל... תעשי... את זה... עדיף... למות.

יונה כורעת במהירות ומוצצת מים מהשלולית עד שלחייה נפוחות. היא מכניסה פנימה את פישי.

**פישי**

 תודה לאל. חשבתי שזה הסוף.

 עכשיו בואו נהרוג את הבן זונה!

יונה אוספת את הילקוט שלה ושל יעל, עוזרת לה לקום ותומכת בהליכתה בדרכן החוצה מהמבנה.

**פישי**

 הוא רצה לפתוח אותי וככה את מוותרת לו?

רגע לפני שהן יוצאות, יעל מסתכלת על הילד שמוטל על הרצפה.

**יעל**

 אף אחד לא יודע שהוא פה.

היא מסתכלת על יונה אבל יונה לא מחזירה מבט. היא צועדת החוצה בנחישות.

**7. חוץ. פסי רכבת. יום.**

יונה תומכת ביעל בעודן צועדות באיטיות על פסי הרכבת. השמש השוקעת צובעת הכל בזהב.

יונה מבחינה במרחק בעגלה של ההומלס שמוטלת לצד הפסים. היא מגבירה את צעדיה, מה שגורם ליעל להיאנק בכאב.

**יעל**

 יותר לאט.

יונה לא מתייחסת. כשהן מגיעות אל העגלה, יונה רואה את האייפוד והאוזניות שלה מרוסקים על הפסים. היא מביטה מסביב. אין סימן להומלס. העגלה חורקת מעט ויונה מלטפת אותה. השעון של יעל מתחיל לצלצל.

**יעל**

 יונה... זה הזמן לארוחת ערב...

יעל מאבדת הכרה וגופה נשמט על הפסים. יונה מוציאה מעט מים מפיה אל כף ידה ומלטפת את פניה של יעל. יעל ממצמצת, וכשמבחינה ביונה מחייכת חיוך גדול.

יונה עוזרת לה לקום, תומכת בה והן חוזרות ללכת. יעל שולפת מהכיס את התמונה השרופה של יונה.

**יעל**

 אל תדאגי, יש לי סלוטייפ.

יונה לוקחת ממנה את התמונה ודמעות יורדות על לחייה.

**יעל**

 למה את לא מדברת? יש לך פיגור?

יונה מביטה בה לרגע ואז פולטת צחוק, מעט מים משפריצים מפיה.

**יעל**

 לא אכפת לי שיש לך פיגור. אני רוצה להיות חברה שלך.

 רוצה להיות חברה שלי?

יונה מחייכת אליה מבעד לדמעות ומהנהנת.

**פישי (לוחש)**

 משהו לא בסדר עם הילדה הזאת.

 איך קוראים לך בכלל?

**יעל**

יעל.

1. **פנים. החדר של יונה. לילה.**

יונה ויעל בחדרה של יונה. יונה יושבת מול מערכת תופים אלקטרוניים, מכה שלוש פעמים במקלות התיפוף ומתחילה לתופף. יעל, שידה מחוברת בצינור אל עמוד אינפוזיה, שרה במיקרופון בקולי קולות ובזיופים, אך בכוונה גדולה, את Paint it Black של The Rolling Stones. מדי פעם היא גונחת ואוחזת בבטנה. פישי באקווריום רוקד בעיניים עצומות.

אל לוח שעם שתלוי על הקיר, ומכוסה בפתקים, תמונות ומדבקות, צמודה התמונה של יונה. בין כתמי הפיח רואים את יונה בת 3, יושבת על כתפיו של גבר, צוחקת ומנופפת בידיה באויר. כתם פיח מסתיר את פניו של הגבר.